Številka: 031-2/2011

Datum: 11. 10. 2016

**MESTNI SVET**

**MESTNE OBČINE PTUJ**

**ZADEVA: Predlog Sklepa o razglasitvi Mestne občine Ptuj za območje brez trgovinskih – investicijskih sporazumov TTIP, CETA in TISA**

V skladu z določili 23. člena Statuta Mestne občine Ptuj (Uradni vestnik Mestne občine Ptuj, št. 9/07) in 76. člena Poslovnika Mestnega sveta Mestne občine Ptuj (Uradni vestnik Mestne občine Ptuj, št. 12/07, 1/09, 2/14 in 7/15), predlagam Mestnemu svetu Mestne občine Ptuj v obravnavo in sprejem predlog Sklepa o razglasitvi Mestne občine Ptuj za območje brez trgovinskih – investicijskih sporazumov TTIP, CETA in TISA.

Miran SENČAR,

župan Mestne občine Ptuj

Priloga:

* predlog sklepa z obrazložitvijo,
* dopis SOS,
* pobuda Svetniške skupine SD.

Predlog

oktober 2016

Na podlagi 12. člena Statuta Mestne občine Ptuj (Uradni vestnik Mestne občine Ptuj, št. 9/07) je Mestni svet Mestne občine Ptuj na \_\_\_ seji, dne \_\_\_\_\_\_\_\_\_\_\_, sprejel

**Sklep**

**o razglasitvi Mestne občine Ptuj za območje brez trgovinskih – investicijskih sporazumov TTIP, CETA in TISA**

**1.**

Mestni svet Mestne občine Ptuj ugotavlja, da so trgovinsko – investicijski sporazumi TTIP, CETA in TISA škodljivi za socialne, delavske, ekološke in prehranske standarde.

**2.**

Mestni svet Mestne občine Ptuj razglaša Mestno občino Ptuj za območje brez trgovinsko – investicijskih sporazumov TTIP, CETA in TISA.

**3.**

Ta sklep začne veljati z dnem sprejema na Mestnem svetu Mestne občine Ptuj.

Številka: 031-2/2011

Datum:

**Obrazložitev:**

S strani Svetniške skupine Socialnih demokratov smo dne 1. 10. 2016 prejeli pobudo, s katero predlagajo razglasitev območja Mestne občine Ptuj za področje brez prostotrgovinskih sporazumov. Menijo, da bi na ta način v Mestni občini Ptuj pokazali, da se zavedamo kvalitete standardov pridelave in predelave hrane, pa tudi zaščite potrošnikov in spodbujanja razvoja samooskrbe. Za področja kot je Mestna občine Ptuj z bogatim kmetijskim zaledjem so možnosti, ki jih ponuja tak sporazum multinacionalkam, za naše male in srednje-velike kmetije škodljive. Konec koncev vidijo v povezavi mesta in kvalitetnega kmetijskega zaledja tudi eno od strateških prednosti Ptuja. Za podrobnejšo obrazložitev glej pobudo z dne 1. 10. 2016 (priloga).

Dne 6. 10. 2016 smo s strani predsednika Skupnosti občin Slovenije (v nadaljevanju: SOS) prejeli pobudo predsedstva SOS, s katero občinam predlagajo, da se priključijo gibanju proti tajnim sporazumom in tudi na deklarativni ravni sprejmejo sklep (v občinskem ali mestnem svetu) o tem, da ne pristajajo na dogovore, ki bi izhajali ali izhajajo iz mednarodnih sporazumov, sklenjenih na nedemokratičen in nepregleden način. Pozivajo vse občine članice, da nadaljujejo z akcijo sprejemanja sklepov o razglasitvi občin za skupnosti brez novodobnih škodljivih sporazumov.

Tajni trgovinsko – investicijski sporazumi med Evropsko unijo in ZDA (TTIP), EU in Kanado (CETA), ter večstranski sporazum o storitvah (TISA) predstavljajo grožnjo demokraciji, delovnim mestom, suverenosti držav in lokalni samoupravi. Prav tako bodo znižali ekološke, delavske, socialne in prehranske standarde. Sporazumi TTIP, CETA in TISA se pripravljajo popolnoma netransparentno in brez spoštovanja minimalnih demokratičnih standardov. Študije so pokazale, da bo na primeru slovenskega gospodarstva najmočnejše negativen učinke čutiti v primarnem sektorju, na primer v kmetijstvu in rudarstvu, prav tako so občutljive panoge farmacevtska in avtomobilska industrija ter predelava živil.

Podobne sklepe so sprejele že številne regije, kot sta zvezni državi Spodnja Saška in Hessen v Nemčiji, Toskana, Lombardija in številne druge regije v Italiji in Franciji. Prav tako so kot območja brez sporazumov znana tudi številna evropska velemesta (Barcelona, Bruselj, Dunaj, Grenoble, Köln, Madrid, Neapelj, Trst, Celovec, Gradec,…). V Sloveniji sta tak sklep že sprejeli Mestna občina Maribor in Mestna občina Celje, medtem ko ga ima Mestna občina Ljubljana na dnevnem redu 19. seje dne 24. 10. 2016. Na območjih brez TTIP tako živi že več kot 75 milijonov prebivalcev.

Pravna podlaga za sprejem predlaganega sklepa je Statut Mestne občine Ptuj, ki v 12. členu med drugim določa pristojnost Mestnega sveta Mestne občine Ptuj (v nadaljevanju: mestni svet), da sprejema odloke in druge akte mestnega sveta.

Na podlagi navedenega Mestnemu svetu Mestne občine Ptuj predlagam, da predloženi dokument obravnava in sprejme predlagani sklep.

Pripravil: **Miran SENČAR,**

Matej Gajser **župan Mestne občine Ptuj**